4.

Prilog IV. Uredbi (EU) br. 965/2012 izmjenjuje se kako slijedi: (a) sva upućivanja na Uredbu (EZ) br. 1702/2003 zamjenjuju se upućivanjem na Uredbu (EU) br. 748/2012; (b) dodaje se sljedeći stavak CAT.GEN.105: „CAT.GEN.105 Motorne jedrilice, jedrilice s pomoćnim motorom i miješani baloni (a) Jedrilicama s pomoćnim motorom, osim motornih jedrilica, upravlja se i oprema u skladu sa zahtjevima primjenjivim na jedrilice. (b) Motornim jedrilicama (TMG) upravlja slijedeći zahtjeve za: 1. zrakoplove na motorni pogon; i 2. jedrilice kada se njima upravlja bez korištenja motora. (c) Motorne jedrilice opremljene su u skladu sa zahtjevima primjenjivim na zrakoplove, osim ako drugačije nije naznačeno u stavku CAT.IDE.A. (d) Miješanim balonima upravlja se u skladu sa zahtjevima za balone uzgonjenima vrućim zrakom.”; (c) u stavku CAT.GEN.MPA.180 točki (a) točka 5. i 6. zamjenjuju se sljedećim: „5. ovjerena vjerodostojna preslika svjedodžbe zračnog prijevoznika (AOC), uključujući i prijevod na engleski jezik kada je AOC izdan na drugom jeziku; 6. specifikacije operacija bitne za vrstu zrakoplova, izdane zajedno sa AOC-om, uključujući i prijevod na engleski jezik u slučaju kada su specifikacije operacija izdane na drugom jeziku;”; (d) U PODODJELJKU A – OPĆI ZAHTJEVI, umeće se sljedeći ODJELJAK: „ODJELJAK 2. Zrakoplov bez motornog pogona CAT.GEN.NMPA.100 Odgovornosti zapovjednika (a) Zapovjednik: 1. je odgovoran za sigurnost svih članova posade i putnika u zrakoplovu, od trenutka njegovog ulaska u zrakoplov do trenutka izlaska nakon završetka leta; 2. je odgovoran za upravljanje i sigurnost zrakoplova: i. kod balona od početka trenutka napuhavanja kupole sve do ispuhivanja kupole, osim ako zapovjednik nije tijekom faze punjenja prenio odgovornost nekoj drugoj kvalificiranoj osobi sve dok on ne stigne kako je naznačeno u operativnom priručniku; ii. kod jedrilica od trenutka početka postupka pokretanja sve dok se jedrilica ne zaustavi na kraju leta; 3. ima ovlaštenje za izdavanje svih naredaba i za poduzimanje bilo kakvih odgovarajućih mjera radi postizanja sigurnosti zrakoplova i osoba i/ili imovine koji se u njemu prevoze, u skladu s točkom 7.c Priloga IV. Uredbi (EZ) br. 216/2008; 4. ima ovlaštenje da ne ukrca ili za iskrcavanje bilo koje osobe koja može predstavljati potencijalnu opasnost za sigurnost zrakoplova ili osoba u njemu; 5. ne dopušta prijevoz zrakoplovom osobi za koju se čini da je pod utjecajem alkohola ili droga u takvom stupnju da bi mogla biti ugrožena sigurnost zrakoplova ili osoba u njemu; 6. osigurava da si svi putnici primili upute o sigurnosti; 7. osigurava pridržavanje svih operativnih postupaka i kontrolnih lista, u skladu s operativnim priručnikom; 8. osigurava da se obavi predpoletni pregled u skladu sa zahtjevima Priloga I. (dio-M) Uredbi (EZ) br. 2042/2003; 9. provjerava je li relevantna oprema za slučajeve u nuždi ostala lako dostupna za trenutačnu upotrebu; 10. ispunjava odgovarajuće zahtjeve operatera u pogledu izvješćivanje o događajima; 11. ispunjava zahtjeve povezane s ograničenjima u pogledu vremena provedenog na letu i na dužnosti te zahtjeve u pogledu odmora, koji su primjenjivi za njegove aktivnosti; 12. kada obavlja zadaće za više od jednog operatera: i. vodi vlastitu evidenciju o vremenu provedenom na letu i na dužnosti te o razdobljima odmora, kako je navedeno u primjenjivim zahtjevima ograničenja u pogledu vremena provedenog na letu; i ii. svakom operateru dostavlja podatke potrebne za planiranje aktivnosti u skladu s primjenjivim zahtjevima ograničenja vremena provedenog na letu. (b) Zapovjednik ne obavlja zadaće u zrakoplovu: 1. kada je pod utjecajem psihoaktivnih tvari ili alkohola ili kada nije sposoban radi ozljede, iscrpljenosti, lijekova, bolesti ili drugih sličnih uzroka; 2. dok ne prođe razumno vrijeme nakon ronjenja na velikim dubinama ili nakon davanja krvi; 3. ako nisu ispunjeni primjenjivi medicinski zahtjevi; 4. ako ima bilo kakvu sumnju u svoju sposobnost za obavljanje zadaća koje su mu dodijeljene; ili 5. ako zna ili sumnja da pati od umora na što je upućeno u točki 7.f Priloga IV. Uredbi (EZ) br. 216/2008 ili se na drugi način osjeća nespremnim do te mjere da bi let mogao biti ugrožen. (c) Zapovjednik u slučaju izvanrednih događaja koji zahtijevaju trenutačno donošenje odluka i poduzimanje radnji poduzima radnje koje smatra potrebnim u danim okolnostima u skladu s točkom 7.d Priloga IV. Uredbi (EZ) br. 216/2008. U takvim slučajevima može, u interesu sigurnosti, odstupiti od pravila, operativnih postupaka i metoda. (d) Zapovjednik balona: 1. je odgovoran za upućivanje prije leta svih osoba koje pomažu pri napuhavanju i ispuhavanju kupole; 2. osigurava da nitko ne puši u balonu niti u njegovoj izravnoj blizini; i 3. osigurava da osobe koje pomažu pri napuhavanju i ispuhavanju kupole nose prikladnu zaštitnu odjeću. CAT.GEN.NMPA.105 Dodatni član posade balona (a) Kada balon nosi više od 19 putnika, u njemu treba biti prisutan još najmanje jedan prikladno iskusan dodatan član posade radi pomaganja putnicima u slučaju nužde. (b) Dodatni član posade ne obavlja zadaće u balonu: 1. pod utjecajem psihoaktivnih tvari ili alkohola; 2. kada nije sposoban zbog ozljede, iscrpljenosti, lijekova, bolesti ili drugih sličnih uzroka; ili 3. dok ne prođe razumno vrijeme nakon ronjenja na velikim dubinama ili nakon darivanja krvi. CAT.GEN.NMPA.110 Autoritet zapovjednika Operater poduzima sve razumne mjere kako bi osigurao da sve osobe koje se prevoze zrakoplovom poštuju sve zakonite naredbe koje izdaje zapovjednika radi osiguravanja sigurnosti zrakoplova i osoba ili stvari koje se njime prevoze. CAT.GEN.NMPA.115 Zajednički jezik Operater osigurava da svi članovi posade mogu međusobno komunicirati na zajedničkom jeziku. CAT.GEN.NMPA.120 Prijenosni elektronički uređaji Operater ne dopušta bilo kojoj osobi u zrakoplovu korištenje prijenosnog elektroničkog uređaja koji može negativno utjecati na učinak sustava i opreme zrakoplova te poduzima sve razumne mjere kako bi spriječio takvu upotrebu. CAT.GEN.NMPA.125 Informacije o opremi za slučajeve nužde i opremi za preživljavanje koja se nalazi u zrakoplovu Operater osigurava da su liste koje sadrže informacije o opremi za slučajeve nužde i opremi za preživljavanje koja se nalazi u svim njegovim zrakoplovima uvijek na raspolaganju za trenutačno obavješćivanje centara za koordinaciju spašavanja (RCC). CAT.GEN.NMPA.130 Alkohol i droge Operater poduzima sve razumne mjere kako bi osigurao da u zrakoplov ne uđe ili se u njemu ne nalazi bilo koja osoba koja je pod tolikim utjecajem alkohola ili droga da bi mogla biti ugrožena sigurnost zrakoplova ili osoba u njemu. CAT.GEN.NMPA.135 Ugrožavanje sigurnosti Operater poduzima sve razumne mjere kako bi osigurao da niti jedna osoba zbog nesmotrenosti ili nemara postupa ili propusti postupiti, čime: (a) ugrožava zrakoplov ili osobe u njemu ili na zemlji; ili (b) uzrokuje ili omogućava da zrakoplov ugrozi bilo koju osobu ili imovinu. CAT.GEN.NMPA.140 Dokumenti, priručnici i informacije koje treba imati u zrakoplovu (a) Pri svakom letu, osim ako je određeno drukčije, u zrakoplovu se nose izvornici ili preslike sljedećih dokumenata, priručnika i informacija: 1. letački priručnik zrakoplova (AFM) ili jednakovrijedni dokument/i; 2. izvorna potvrda o registraciji zrakoplova; 3. izvorna potvrda o sposobnosti za zračni promet (CofA); 4. potvrda o zaštiti od buke, prema potrebi; 5. preslika svjedodžbe zračnog prijevoznika; 6. operativne specifikacije relevantne za tip zrakoplova, izdane sa AOC-om, ako je primjenjivo; 7. dozvola za radijsku stanicu u zrakoplovu ako postoji; 8. potvrda/potvrde o osiguranju protiv treće strane; 9. dnevnik putovanja ili jednakovrijedni dokument za zrakoplov; 10. tehnička knjiga zrakoplova u skladu s Prilogom I. (dio-M) Uredbi (EZ) br. 2042/2003, ako je primjenjivo; 11. popis minimalne opreme ili lista odstupanja od konfiguracije, ako je primjenjivo; 12. detalji iz predanog plana leta usluga u zračnom prometu, prema potrebi; 13. važeće i primjerene zrakoplovne karte za rutu predloženog leta i za sve rute za koje se može razumno očekivati da bi se let mogao na njih preusmjeriti; 14. informacije o postupcima i vizualnim signalima koje koriste zrakoplovi koji presreću i zrakoplovi koje su presretani; 15. informacije o službama potrage i spašavanja za područje predviđenog leta; 16. odgovarajuća dokumentacija o uputama iz obavijesti zrakoplovnom osoblju i usluga zrakoplovnog informiranja; 17. odgovarajuće meteorološke informacije; 18. manifest putnika, prema potrebi; 19. za jedrilice, dokumentacija o masi i ravnoteži, a za balone dokumentacija o masi; 20. operativni plan leta, prema potrebi; i 21. bilo koja druga dokumentacija koja može biti važna za let ili koju zahtijevaju države preko kojih se obavlja let. (b) Bez obzira na točku (a), ondje naznačeni dokumenti, priručnici i informacije mogu se nositi i u pomoćnom vozilu ili zadržati na aerodromu ili operativnoj površini u vezi planiranih letova: 1. polijetanje i slijetanje na istom aerodromu ili operativnoj površini; ili 2. ostajanje unutar lokalnog područja utvrđenog u operativnom priručniku. CAT.GEN.NMPA.145 Davanje dokumentacije i zapisa U razumnom roku nakon što to od njega zatraži osoba koju je za to ovlastilo nadležno tijelo, zapovjednik zrakoplova daje toj osobi dokumentaciju koja se mora nositi u zrakoplovu. CAT.GEN.NMPA.150 Prijevoz opasnog tereta (a) Prijevoz opasnog tereta se ne dopušta, osim: 1. ako nije podložan tehničkim uputama za siguran prijevoz opasnog tereta zrakom (ICAO Doc 9284-AN/905) u skladu s dijelom 1. tih Uputa; ili 2. ako ga nose putnici ili članovi posade, ili se nalazi u prtljazi, u skladu s dijelom 8. tehničkih uputa. (b) Operater uspostavlja postupke kako bi osigurao da su poduzete sve razumne mjere za sprečavanje nenamjernog unošenja opasnog tereta u zrakoplov. (c) Operater pruža osoblju potrebne informacije koje im omogućavaju obavljanje njihovih odgovornosti.”; (e) u stavak CAT.OP.MPA.151 umeće se sljedeća točka (a1): „(a1) Bez obzira na stavak CAT.OP.MPA.150 točke (b) do (d), za operacije koje polijeću i slijeću na istom aerodromu ili operativnoj površini sa zrakoplovima ELA2 pod pravilima vizualnog letenja po danu operater utvrđuje najnižu konačnu rezervu goriva u operativnom priručniku. Te konačne rezerve goriva nisu manje od količine potrebne za razdoblje letenja od 45 minuta;”; (f) u PODODJELJKU B – OPERATIVNI POSTUPCI umeće se sljedeći ODJELJAK: „ODJELJAK 2. Zrakoplov bez motornog pogona CAT.OP.NMPA.100 Uporaba aerodroma i operativnih mjesta Operater upotrebljava samo one aerodrome i operativna mjesta koji su odgovarajući za predmetni(-e) tip(ove) zrakoplova i operaciju(-e). CAT.OP.NMPA.105 Postupci za smanjenje buke - baloni i jedrilice s pomoćnim motorom Zapovjednik uzima u obzir učinak buke zrakoplova istodobno osiguravajući da sigurnost ima prednost pred smanjenjem buke. CAT.OP.NMPA.110 Opskrba i planiranje goriva ili balasta - baloni (a) Operater osigurava da su poneseno gorivo ili balast dovoljni za planirano trajanje leta uz dodatnu rezervu od 30 minuta letenja. (b) Izračuni zaliha goriva ili balasta zasnivaju se barem na sjedećim operativnim uvjetima pod kojima je potrebno voditi let: 1. podacima koje daje proizvođač balona; 2. predviđenim masama; 3. očekivanim meteorološkim uvjetima; i 4. postupcima i ograničenjima pružatelja usluga u zračnoj plovidbi. (c) Izračuni se evidentiraju u operativnom planu leta. CAT.OP.NMPA.115 Prijevoz posebnih kategorija putnika (SCP) Osobe za koje su potrebni posebni uvjeti, pomoć i/ili uređaji pri dovođenju na let smatraju se posebnom kategorijom putnika i prevoze se pod uvjetima kojima se osigurava sigurnost zrakoplova i osoba u njemu, u skladu s postupcima koje je uspostavio operater. CAT.OP.NMPA.120 Davanje uputa putnicima Operater osigurava da su putnicima prije ili, po potrebi, tijekom leta pružene sigurnosne upute. CAT.OP.NMPA.125 Priprema leta Zapovjednik prije započinjanja leta: (a) utvrđuje svim raspoloživim razumnim sredstvima da su zemaljska oprema, uključujući komunikacijsku opremu i navigacijsku pomoć koje su dostupne i izravno potrebne za takav let radi sigurnog upravljanja zrakoplovom prikladne za vrstu operacije pod kojom će se let provoditi; i (b) je upoznat sa svim dostupnim meteorološkim informacijama primjerenih planiranom letu. Priprema za let udaljen od mjesta odlaska uključuje: 1. proučavanje raspoloživih aktualnih vremenskih izvještaja i prognoza; i 2. planiranje alternativnog postupka pripreme zbog predviđanja mogućnosti da se let zbog vremenskih uvjeta ne može završiti po planu. CAT.OP.NMPA.130 Predaja plana leta usluga u zračnom prometu (ATS) (a) Ako ATS plan nije predan jer se to ne zahtijeva pravilima o letenju zrakoplova, moraju se predati odgovarajuće informacije kako bi se omogućilo, ako je potrebno, aktiviranje službi za uzbunjivanje. (b) Ako se operira s mjesta na kojem nije moguće predati ATS plan leta, zapovjednik ili operater dostavljaju ATS plan što je prije moguće nakon uzlijetanja. CAT.OP.NMPA.135 Osiguravanje putničkog odjeljka i pilotske kabine - baloni Zapovjednik osigurava da su prije polijetanja, slijetanja i kada god se to smatra potrebnim u interesu sigurnosti: (a) sva oprema i prtljaga pravilno osigurani; i (b) moguća je hitna evakuacija. CAT.OP.NMPA.140 Pušenje u zrakoplovu Pušenje u jedrilici ili balonu je zabranjeno za sve. CAT.OP.NMPA.145 Meteorološki uvjeti Zapovjednik započinje ili nastavlja let po pravilima vizualnog letenja samo kada najnovije dostupne informacije pokazuju da će vremenski uvjeti na ruti i na planiranom odredištu u procijenjeno vrijeme biti na razini ili iznad razine primjenjivih operativnih minimuma pravila vizualnog letenja. CAT.OP.NMPA.150 Led i drugi zagađivači – postupci na zemlji Zapovjednik zrakoplova započinje polijetanje samo ako je zrakoplov čist od bilo kakvih naslaga koje mogu štetno djelovati na izvođenje ili mogućnost kontroliranja zrakoplova, osim u skladu s priručnikom o letenju zrakoplova. CAT.OP.NMPA.155 Uvjeti za polijetanje Zapovjednik se prije polijetanja uvjerava se da prema informacijama koje su mu dostupne, vrijeme na aerodromu ili operativnoj površini neće spriječiti sigurno polijetanje i odlazak; CAT.OP.NMPA.160 Simulirane neuobičajene situacije tijekom leta Zapovjednik osigurava da se pri prijevozu putnika ne potiču neuobičajene ili hitne situacije koje zahtijevaju primjenu postupaka za neuobičajene ili hitne situacije. CAT.OP.NMPA.165 Upravljanje gorivom i balastom tijekom leta - baloni Zapovjednik u redovitim intervalima provjerava da količina iskoristivog goriva i balasta koja je preostala tijekom leta nije manja od goriva i balasta potrebnih za nastavljanje planiranog leta i planirane rezerve za slijetanje. CAT.OP.NMPA.170 Upotreba dodatnog kisika Zapovjednik zrakoplova osigurava da on i članovi letačke posade koji su uključeni u obavljanje dužnosti neophodnih za siguran rad zrakoplova tijekom leta upotrebljavaju dodatni kisik svaki put kada kabina premaši visinu 10 000 ft duže od 30 minuta i kada kabina premaši visinu 13 000 ft. CAT.OP.NMPA.175 Uvjeti za prilaženje i slijetanje Prije započinjanja prilaženja za slijetanje, zapovjednik mora biti siguran da, u skladu s raspoloživim informacijama, vrijeme na planiranom aerodromu ili operativnoj površini i uvjeti na planiranoj površini koju namjerava koristiti neće spriječiti siguran prilaz i slijetanje. CAT.OP.NMPA.180 Operativna ograničenja – baloni uzgonjeni vrućim zrakom (a) Balon uzgonjen na vrući zrak ne slijeće po noći, osim u slučajevima nužde. (b) Balon uzgonjen vrućim zrakom može poletjeti tijekom noći pod uvjetom da na njemu ima dostatno goriva za slijetanje tijekom dana. CAT.OP.NMPA.185 Operativna ograničenja – jedrilice Jedrilicom se upravlja samo danju.”; (g) u točki (b) podtočki 4. stavka CAT.POL.A.240, „ORO.OPS” zamjenjuje se s „ORO.FC”; (h) u stavku CAT.POL.A.310 dodaje se sljedeća točka (e): „(e) Zahtjevi iz točke (a) podtočke 3., točke (a) podtočke 4., točke (a) podtočke 5., točke (b) podtočke 2. i točke (c) podtočke 2. ne primjenjuju se na operacije prema pravilima vizualnog letenja danju.”; (i) U točki (b) stavka CAT.POL.A.405 upućivanje na „stavkom CAT.POL.A.405 točkom (b) ili (c)” zamjenjuje se upućivanjem na „stavkom CAT.POL.A.400 točkom (b) ili (c)”; (j) U PODODJELJKU C – IZVEDBENE ZNAČAJKE ZRAKOPLOVA I OPERATIVNA OGRANIČENJA umeću se sljedeći ODJELJCI 4. i 5.: „ODJELJAK 4. Jedrilice CAT.POL.S.100 Operativna ograničenja (a) Tijekom bilo koje faze operacije, opterećenje, masa i mjesto težišta položaja jedrilice su sukladni s ograničenjima navedenima u letačkom priručniku zrakoplova ili operativnom priručniku, ako je on više ograničavajući. (b) Natpisi, popisi, oznake instrumenata ili njihova kombinacija koja sadrži ta operativna ograničenja koja letački priručnik zrakoplova propisuje da budu vidljiva su prikazana u jedrilici. CAT.POL.S.105 Vaganje (a) OperatEr osigurava da su masa i na mjesto težišta svake jedrilice utvrđeni stvarnim vaganjem prije početka njegove upotrebe. Skupne učinke izmjena i popravaka na masu i ravnotežu potrebno je uzeti u obzir i primjereno dokumentirati. Navedene informacije stavljaju se na raspolaganje zapovjedniku. Jedrilica se ponovo važe ako učinak izmjena na masu i ravnotežu nije točno poznat. (b) Vaganje provodi proizvođač jedrilice u skladu s Uredbom (EZ) br. 2042/2003, kako je primjenjivo. CAT.POL.S.110 Izvođenje Zapovjednik upravlja jedrilicom samo ako su njezine izvedbene značajke dovoljne za sukladnost s primjenjivim pravilima letenja i svim drugim ograničenjima primjenjivim na let, zračni prostor ili korištene aerodrome ili operativne površine, vodeći računa o točnosti svih korištenih karata. ODJELJAK 5. Baloni CAT.POL.B.100 Operativna ograničenja (a) Tijekom bilo koje faze operacije, opterećenje i masa balona moraju biti u skladu s ograničenjima navedenim u letačkom priručniku zrakoplova ili u operativnom priručniku, ako je on više ograničavajući. (b) Natpisi, popisi, oznake instrumenata ili njihova kombinacija koja sadrži ta operativna ograničenja koja AFM propisuje da budu vidljiva su prikazana u balonu. CAT.POL.B.105 Vaganje (a) Operater osigurava da je masa balona utvrđena stvarnim vaganjem prije prvog pokretanja. Skupne učinke izmjena i popravaka na masu potrebno je uzeti u obzir i primjereno dokumentirati. Navedene informacije stavljaju se na raspolaganje zapovjedniku. Balon se mora ponovo izvagati ako učinak izmjena na masu nije točno poznat. (b) Vaganje izvršava proizvođač balona ili se vrši u skladu s Uredbom Komisije (EZ) br. 2042/2003, po potrebi. CAT.POL.B.110 Sustav za određivanje mase (a) Operater balona uspostavlja sustav koji utvrđuje na koji se način sljedeće stavke točno određuju za svaki let kako bi se zapovjedniku omogućilo da provjeri jesu li usklađena ograničenja letačkog priručnika: 1. masa praznog balona; 2. masa tereta koji se prevozi; 3. masa utočenog goriva ili balasta; 4. masa pri polijetanju; 5. utovar balona obavljan pod nadzorom zapovjednika ili kvalificiranog osoblja; 6. priprema dokumentacije i raspolaganje njome. (b) Zapovjednik mora moći replicirati izračun mase na osnovi elektroničkih izračuna. (c) Dokumentacija o masi priprema se prije svakog leta i dokumentira u operativnom planu leta. CAT.POL.B.115 Performansa Zapovjednik upravlja balonom samo ako su njegove performanse dovoljne za sukladnost s primjenjivim pravilima letenja i svim drugim ograničenjima primjenjivim na let, zračni prostor ili korištene aerodrome ili operativne površine, vodeći računa o točnosti svih korištenih karata.”; (k) u točki (c) stavka CAT.IDE.A.100, točki (d) stavka CAT.IDE.A.215 i u točki (c) stavka CAT.IDE.H.100 riječ „mora se” zamjenjuje se sa „se”; (l) u stavku CAT.IDE.A.260 slika 1. zamjenjuje se sa sljedećom slikom: Slika 1. (m) u PODODJELJKU D – INSTRUMENTI, PODACI I OPREMA umeću se sljedeći ODJELJCI 3. i 4.: „ODJELJAK 3. Jedrilice CAT.IDE.S.100 Instrumenti i oprema – općenito (a) Instrumenti i oprema koji se zahtijevaju ovim pododjeljkom odobravaju se u skladu s Uredbom (EU) br. 748/2012 ako: 1. ih upotrebljava letačka posada za upravljanje putanjom leta; 2. se upotrebljavaju za ispunjavanje zahtjeva iz CAT.IDE.S.140; 3. se upotrebljavaju za ispunjavanje zahtjeva iz CAT.IDE.S.145; ili 4. su ugrađeni u jedrilicu. (b) Sljedeće predmete, ako se zahtijevaju ovim poddijelom, nije potrebno odobriti kao opremu: 1. ručna prijenosna svjetiljka; 2. točni mjerač vremena; i 3. oprema za preživljavanje i signaliziranje. (c) Instrumenti i oprema koji se ne zahtijevaju ovim poddijelom te sva druga oprema koja se ne zahtijeva drugim primjenjivim prilozima, ali se nosi na zrakoplovu, ispunjavaju sljedeće zahtjeve: 1. informacije koje se dostavljaju tim instrumentima, opremom ili dodatnom opremom, letačka posada ne upotrebljava za ispunjavanje zahtjeva iz Priloga I. Uredbi (EZ) br. 216/2008; i 2. instrumenti i oprema ne utječu na plovidbenost zrakoplova, čak ni u slučaju zatajenja ili kvarova. (d) Instrumenti i oprema spremni su za uporabu ili su dostupni s mjesta na kojem sjedi član letačke posade koji ih treba upotrebljavati. (e) Sva zahtijevana oprema za spašavanje lako je dostupna za neposrednu uporabu. CAT.IDE.S.105 Minimalna oprema za let Let se ne započinje ako bilo koji instrumenti, elementi opreme ili funkcije jedrilice koji se zahtijevaju za predviđeni let nisu ispravni ili nedostaju, osim ako se jedrilicom ne upravlja u skladu s listom minimalne opreme. CAT.IDE.S.110 Operacije prema pravilima VFR-a – instrumenti za letenje i navigaciju (a) Jedrilice kojima se upravlja prema pravilima VFR-a tijekom dana opremljeni su napravom za mjerenje i prikazivanje: 1. magnetnog smjera, u slučaju jedrilica s pomoćnim motorom; 2. vremena u satima, minutama i sekundama; 3. visine tlaka, i 4. naznačene brzine. (b) Jedrilice kojima se upravlja u uvjetima kada jedrilicu nije moguće zadržati na željenoj putanji leta bez jednoga ili više dodatnih instrumenata, uz opremu iz točke (a) opremljeni su i napravom za mjerenje i prikazivanje: 1. vertikalne brzine; 2. položaja ili skretanja i klizanja; i 3. magnetnog smjera. CAT.IDE.S.115 Letovi u oblacima – instrumenti za letenje i navigaciju Jedrilice namijenjene letovima u oblacima opremljeni su napravom za mjerenje i prikazivanje: (a) magnetnog smjera; (b) vremena u satima, minutama i sekundama; (c) visine tlaka, (d) naznačene brzine; (e) vertikalne brzine; i (f) položaja ili skretanja i klizanja. CAT.IDE.S.120 Sjedala i sustav vezivanja (a) Jedrilice su opremljene: 1. sjedalom za svaku ukrcanu osobu; i 2. sigurnosnim pojasom sa sustavom vezivanja gornjeg dijela trupa za svako sjedalo u skladu s priručnikom o letenju zrakoplova (AFM). (b) Sigurnosni pojas sa sustavom za zadržavanje gornjeg dijela trupa koji ima jednu točku za otkopčavanje. CAT.IDE.S.125 Dodatni kisik Jedrilice namijenjene letovima na visinama tlaka iznad 10 000 ft opremljeni su napravom za pohranjivanje i raspodjelu kisika i nose dostatno kisika za disanje za opskrbu: (a) članova posade za svako razdoblje duže od 30 minuta ako će visina tlaka biti između 10 000 ft i 13 000 ft; i (b) svih članova posade i putnika za svako razdoblje u kojem će visina tlaka biti iznad 13 000 ft. CAT.IDE.S.130 Let iznad vode Zapovjednik jedrilice namijenjene letovima iznad vode utvrđuje rizike za preživljavanje osoba iz jedrilice u slučaju prisilnog slijetanja na vodi, na osnovi čega odlučuje o prijevozu: (a) prsluka za spašavanje ili jednakovrijednog zasebnog uređaja za plutanje za sve osobe u jedrilici koji se nose ili su smješteni na mjestu koje je dostupno sa sjedala osobe za čiju su uporabu predviđeni; (b) o odašiljača signala s mjesta nesreće (ELT) ili osobnog lokacijskog uređaja (PLB) koji na sebi ima član posade ili putnik i koji mora moći odašiljati signale istodobno na 121,5 MHz i 406 MHz; i (c) opreme za davanje znakova za pomoć pri izvođenju leta: 1. iznad vode na udaljenosti od kopna koja je izvan udaljenosti za jedrenje; ili 2. gdje je uzletna ili prilazna putanja smještena iznad vode, tako da bi se u slučaju nesreće moralo prisilno sletjeti na vodu. CAT.IDE.S.135 Oprema za preživljavanje Jedrilice namijenjene letovima iznad područja na kojima bi potraga i spašavanje bili osobito teški opremljeni su signalnim uređajima i opremom za spašavanje primjerenom području koje je potrebno preletjeti. CAT.IDE.S.140 Oprema za radijsku komunikaciju (a) Ako je to u skladu sa zahtjevima za zračni prostor u kojem lete, jedrilice su opremljene opremom za radijsku komunikaciju s pomoću koje se mora moći izvoditi dvosmjerna komunikacija s aeronautičkim postajama ili na frekvencijama koje su u skladu sa zahtjevima za zračni prostor. (b) Opremom za radijsku komunikaciju, ako se zahtijeva točkom (a), omogućuje se komunikacija u hitnim slučajevima na aeronautičkoj frekvenciji 121,5 MHz. CAT.IDE.S.145 Navigacijska oprema Jedrilice su opremljene svom navigacijskom opremom potrebnom za rad u skladu s: (a) planom leta (ATS), po potrebi; i (b) primjenjivim zahtjevima za zračni prostor. CAT.IDE.S.150 Transponder Ako je to u skladu sa zahtjevima za zračni prostor u kojem lete, jedrilice su opremljene transponderom sekundarnog nadzornog radara (SSR) sa svim zahtijevanima mogućnostima. Odjeljak 4 Baloni CAT.IDE.B.100 Instrumenti i oprema – općenito (a) Instrumenti i oprema koji se zahtijevaju ovim pododjeljkom odobravaju se u skladu s Uredbom (EU) br. 748/2012 ako: 1. ih upotrebljava letačka posada za utvrđivanje putanje leta; 2. se upotrebljavaju za ispunjavanje zahtjeva iz CAT.IDE.B.155; ili 3. su ugrađeni u balon. (b) Sljedeće predmete, ako se zahtijevaju ovim poddijelom, nije potrebno odobriti kao opremu: 1. ručna prijenosna svjetiljka; 2. točni mjerač vremena; 3. pribor za prvu pomoć; 4. oprema za preživljavanje i signaliziranje; 5. alternativni izvori paljenja; 6. vatrogasnim pokrivačem ili vatrootpornim zaklopcem; 7. uže za bacanje; i 8. nož. (c) Instrumenti i oprema koji se ne zahtijevaju ovim poddijelom te sva druga oprema koja se ne zahtijeva drugim primjenjivim prilozima, ali se nosi na zrakoplovu, ispunjavaju sljedeće zahtjeve: 1. informacije koje se dostavljaju tim instrumentima, opremom ili dodatnom opremom, letačka posada ne upotrebljava za ispunjavanje zahtjeva iz Priloga I. Uredbi (EZ) br. 216/2008; i 2. instrumenti i oprema ne utječu na plovidbenost balona, čak ni u slučaju zatajenja ili kvarova. (d) Instrumenti i oprema spremni su za uporabu ili su dostupni s mjesta na kojem sjedi član letačke posade koji ih treba upotrebljavati. (e) Sva zahtijevana oprema za spašavanje lako je dostupna za neposrednu uporabu. CAT.IDE.B.105 Minimalna oprema za let Let se ne započinje ako bilo koji instrumenti, elementi opreme ili funkcije balona koji se zahtijevaju za predviđeni let nisu ispravni, osim ako se balonom ne upravlja u skladu s listom minimalne opreme: CAT.IDE.B.110 Operativna svjetla Baloni koji lete noću opremljeni su: (a) svjetlima za izbjegavanje sudara; (b) sredstvima za primjereno osvjetljenje svih instrumenata i opreme potrebnih za siguran rad balona; i (c) ručnom prijenosnom svjetiljkom. CAT.IDE.B.115 Operacije prema pravilima VFR-a – instrumenti za letenje i navigaciju i pridružena oprema Baloni kojima se upravlja po pravilima VFR-a moraju biti opremljeni: (a) napravom za prikazivanje smjera zanosa; i (b) napravama za mjerenje i prikazivanje: 1. vremena u satima, minutama i sekundama; 2. vertikalne brzine ako se zahtijeva u skladu s priručnikom o letenju zrakoplova (AFM); 3. visine tlaka ako se zahtijeva u skladu s priručnikom o letenju zrakoplova, zahtjevima za zračni prostor ili ako se visina treba nadzirati radi uporabe kisika. i 4. osim kod balona uzgonjenih plinom, pritisak svakog dovoda plina za izgaranje. CAT.IDE.B.120 Sustavi za vezivanje Baloni sa zasebnim spremnikom za zapovjednika trebaju biti opremljeni sustavom za vezivanje za zapovjednika. CAT.IDE.B.125 Pribor za prvu pomoć (a) Baloni moraju biti opremljeni priborom za prvu pomoć. (b) Dodatan pribor za prvu pomoć nalazi se u pomoćnom vozilu. (c) Pribor za prvu pomoć: 1. lako je dostupan za uporabu; i 2. dopunjuje se. CAT.IDE.B.130 Dodatni kisik Baloni namijenjeni letovima na visinama tlaka iznad 10 000 ft opremljeni su napravom za pohranjivanje i raspodjelu kisika i nose dostatno kisika za disanje za opskrbu: (a) članova posade za svako razdoblje duže od 30 minuta ako će visina tlaka biti između 10 000 ft i 13 000 ft; i (b) svih članova posade i putnika za svako razdoblje u kojem će visina tlaka biti iznad 13 000 ft. CAT.IDE.B.135 Ručni aparati za gašenje požara Baloni su opremljeni najmanje jednim ručnim aparatom za gašenje požara ako se zahtijeva primjenjivijim certifikacijskim zahtjevima. CAT.IDE.B.140 Let iznad vode Zapovjednik balona namijenjen letovima iznad vode utvrđuje rizike za preživljavanje osoba iz balona u slučaju prisilnog slijetanja na vodi, na osnovi čega odlučuje o prijevozu: (a) prsluka za spašavanje ili jednakovrijednog zasebnog uređaja za plutanje za sve osobe u balonu mlađe od 24 mjeseca koji se nose ili su smješteni na mjestu koje je dostupno s postaje osobe za čiju su uporabu predviđeni; (b) o odašiljača signala s mjesta nesreće (ELT) ili osobnog lokacijskog uređaja (PLB) koji na sebi ima član posade ili putnik i koji mora moći odašiljati signale istodobno na 121,5 MHz i 406 MHz; i (c) opreme za davanje znakova za pomoć. CAT.IDE.B.145 Oprema za preživljavanje Baloni namijenjeni letovima iznad područja na kojima bi potraga i spašavanje bili osobito teški opremljeni su signalnim uređajima i opremom za spašavanje primjerenom području koje je potrebno preletjeti. CAT.IDE.B.150 Razna oprema (a) Baloni su opremljeni zaštitnim rukavicama za sve članove posade. (b) Baloni uzgonjeni vrućim zrakom i miješani baloni opremljeni su: 1. alternativnim izvorom paljenja; 2. napravom za mjerenje i prikazivanje količine goriva; 3. vatrogasnim pokrivačem ili vatrootpornim zaklopcem; i 4. užetom za bacanje najmanje dužine od 25 m. (c) Baloni uzgonjeni plin opremljeni su: 1. nožem; i 2. užetom za bacanje najmanje dužine od 20 m izrađenog od prirodnih vlakana ili elektrostatski vodljivog materijala. CAT.IDE.B.155 Oprema za radijsku komunikaciju (a) Ako je to u skladu sa zahtjevima za zračni prostor u kojem lete, baloni su opremljeni opremom za radijsku komunikaciju s pomoću koje se mora moći izvoditi dvosmjerna komunikacija s aeronautičkim postajama ili na frekvencijama koje su u skladu sa zahtjevima za zračni prostor. (b) Opremom za radijsku komunikaciju, ako se zahtijeva točkom (a), omogućuje se komunikacija u hitnim slučajevima na aeronautičkoj frekvenciji 121,5 MHz. CAT.IDE.B.160 Transponder Ako je to u skladu sa zahtjevima za zračni prostor u kojem lete, baloni su opremljeni transponderom sekundarnog nadzornog radara (SSR) sa svim zahtijevanima mogućnostima.”